section_heading: Vojna karijera
paragraph_text: Rudolf Stöger-Steiner je rođen kao Rudolf Stöger 26. travnja 1861. u Pernegg an der Muru. Stöger-Steinerov otac umro je kada je Stöger-Steiner bio mlad, tako da se njegova majka ponovno udala za Josepha Steinera potpukovnika u austrijskoj vojsci koji je znatno utjecao na Stöger-Steinerov razvoj. Stöger-Steinerov očuh je tako potaknuo njegovo pristupanje austrougarskoj vojsci 1878. organizirajući mu službu kao kadetu u 9. lovačkoj bojnoj u kojoj je i sam služio. Navedeno je spriječilo da Stöger-Steiner bude kao kao običan vojnik upućen u Bosnu kao ostali dragovoljci i kadeti. Umjesto toga, primljen je u kadetsku školu u Liebenau. Nakon uspješnog završetka iste, od studenog 1880. s činom poručnika služi u 9. lovačkoj bojnoj. Poslije završetka Vojne akademije u Beču, služi u stožerima 50. pješačke brigade, 8. brdske brigade i konačno 18. pješačke divizije. Tijekom služenja u stožeru 18. pješačke divizije u svibnju 1890. promaknut je u čin satnika.